भारत सरकार

महिला एवं बाल विकास मंत्रालय

**राज्‍य सभा**

**अतारांकित प्रश्‍न संख्‍या 1266**

दिनांक 20 दिसंबर, 2018 को उत्‍तर के लिए

**आंगनवाड़ी कार्यकर्ताओं और आंगनवाड़ी सेविकाओं को प्रशिक्षित किया जाना**

**1266. श्री सन्तियुस कुजूरः**

क्या महिला एवं बाल विकास मंत्री यह बताने की कृपा करेंगे किः

(क) क्या सरकार का आंगनवाड़ी कार्यकर्ताओं और आंगनवाड़ी सेविकाओं को पर्याप्त प्रशिक्षण दिए जाने का प्रस्ताव है और यदि हां, तो इस संबंध् में की गई कार्यवाही सहित तत्संबंधी ब्यौरा क्या है;

(ख) क्या सरकार को आंगनवाड़ी कार्यकर्ताओं और आंगनवाड़ी सेविकाओं को प्रशिक्षण देने के लिए समेकित बाल विकास सेवा (आईसीडीएस) को वित्तीय सहायता दिए जाने के लिए असम से आवेदन प्राप्त हुए हैं;

(ग) यदि हां, तो तत्संबंधी ब्यौरा क्या है और इन पर क्या कार्रवाई की गई है;

(घ) क्या सरकार ने आईसीडीएस के पर्यवेक्षकों को टेबलेट उपलब्ध कराने के लिए वित्तीय सहायता देने हेतु कोई कार्रवाई आरंभ की है; और

(ङ) यदि हां, तो इस संबंध में राज्यों/संघ राज्य क्षेत्रों को दी गई वित्तीय सहायता का राज्य/संघ राज्यक्षेत्र-वार ब्यौरा क्या है?

**उत्‍तर**

डा डा. वीरेन्‍द्र कुमार महिला एवं बाल विकास मंत्रालय में राज्‍य मंत्री

(क) : आँगनवाडी कार्यकर्त्रियों और आंगनवाडी सहायिकाओं को आंगनवाडी कार्यकर्ता प्रशिक्षण केन्‍द्रो (एडब्‍ल्‍यूटीसी) में अम्‍ब्रेला एकीकृत बाल विकास सेवाओं (आईसीडीएस) के अंतर्गत निम्‍नलिखित प्रकार का प्रशिक्षण प्रदान किया जाता है :

1. पदभार ग्रहण करने के बाद नए भर्ती हुए पदोन्‍नत आंगनवाडी कार्यकर्त्रियों/आंगनवाड़ी सहायिकाओं को प्रारम्भिक प्रशिक्षण
2. नए भर्ती हुए/पदोन्‍नत आंगनवाडी कार्यकर्त्रियों को उनकी भर्ती/पदोन्‍नती के एक वर्ष के भीतर रोजगार प्रशिक्षण

इसके अतिरिक्‍त, आंगनवाड़ी सेवाओं (आईसीडीएस) कार्यकर्ताओं को ऑनलाइन प्रशिक्षणों अर्थात (।) ई–प्रशिक्षण (।।) वृद्धि प्रशिक्षण दृष्टिकोण (आईएलए) तथा (।।।) इलैक्‍ट्रॉनिक इन्‍क्रीमेन्‍टल्‍ लर्निंग अप्रॉच (ई-आईएलए) के इष्‍टतम उपयोग के लिए प्रोत्‍साहित किया जाता है। ई-प्रशिक्षण तकनीकी पहलुओं तक पहुँच प्रदान करने के लिए सृजित किया गया संवादमूलक, प्रयोगकर्ता हितैषी तथा स्‍व-अध्‍ययन वाला प्‍लेटफार्म है। पोषण अभियान के अंतर्गत, आंगनवाडी कार्यकर्त्रियों का क्षमता निर्माण 21 प्रशिक्षण माडयूल वाले आईएलए इन्‍क्रीमेन्‍टल लर्निंग अप्रॉच के माध्‍यम से किया जाता है। पोषण अभियान के अंतर्गत अपनाया गया एक अन्‍य एप्रॉच क्षेत्रीय कार्यकर्ताओं के लिए व्‍यापक प्रशिक्षण तथा मूल्‍यांकन वेब आधारित प्रशिक्षण पोर्टल के रूप में विकसित किया गया ई-इन्‍क्रीमेन्‍टल लर्निंग अप्रॉच (ई-आईएलए) है ।

(ख) और (ग) : हाल ही में असम सरकार से वर्ष 2017-18 के लिए राज्‍य प्रशिक्षण कार्य योजना (एसटीआरएपी) प्रस्‍ताव प्राप्‍त हुआ है जो कि अपूर्ण पाया गया है। असम राज्‍य सरकार से आगे की प्रक्रिया के लिए अपेक्षित ब्‍यौरा देने का अनुरोध किया गया है। असम सरकार की ओर से वर्ष 2018-19 का प्रस्‍ताव प्राप्‍त नहीं हुआ है ।

(घ) : भारत सरकार ने आईसीडीएस पर्यवेक्षकों को टेबलेट प्रदान करने के लिए वित्‍तीय सहायता देने हेतु कोई कार्यवाही शुरू नहीं की है। हांलाकि भारत सरकार ने अनुमोदित विशिष्‍टताओं के अनुसार प्रत्‍येक आंगनवाडी केन्‍द्र और आईसीडीएस पर्यवेक्षक के लिए मोबाइल फोनों की प्राप्ति हेतु सभी राज्‍यों/केन्‍द्र शासित प्रदेशों को निधियाँ प्रदान की हैं।

(ड़) उपरोक्‍त (घ) : को ध्‍यान में रखते हुए प्रश्‍न नहीं उठता।

\*\*\*\*\*\*\*